《送文中北还》
宋代·释德洪

瘴海夜成焰，鬼关昼常阴。栅庐馀百家，间见椰子林。

居人例推髻，豹狼而衣襟。语言不可读，冥目以意寻。

居然不可解，欲问返如瘖。君持使者节，风彩动云岑。

轩渠笑时语，万籁转笙琴。余方卧圜土，跫然欣足音。

相逢春脱手，归意不可擒。便觉暮雨山，扫空烟翠深。

袍裤洗羊负，项背逃芒针。乃尔径去亟，翩翩出笼禽。

津渡已挝鼓，高帆摩天心。行矣勿作恶，万事付醉吟。

当会西林下，相对说如今。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。